Biocīdi ir paredzēti cilvēku vai dzīvnieku veselībai vai materiāliem (piemēram, koksnei) kaitīgu organismu kontrolei. Biocīdiem ir liela nozīme ES iedzīvotāju ikdienas dzīvē, piemēram, insekticīdi un dezinfekcijas līdzekļi ir būtiski palīglīdzekļi vektoru pārnēsātu slimību, pārtikas izraisītu slimību un nozokomiālu infekciju kontrolē. Biocīdu svarīgums sabiedrības veselības aizsardzībā ir īpaši labi atklājies Covid-19 pandēmijā, kurā dezinfekcijas līdzekļiem ir izšķirīga nozīme slimības izplatības ierobežošanā.

Biocīdu regulā ir noteikta divpakāpju pieeja, kas izmantojama, lai sasniegtu tās mērķi uzlabot biocīdu tirgus darbību ES, vienlaikus nodrošinot cilvēku un dzīvnieku veselības un vides aizsardzību augstā līmenī. Aktīvajām vielām — biocīdu sastāvdaļām, kas nosaka to iedarbību uz mērķorganismu(-iem), — ir jābūt apstiprinātām Savienības līmenī vai iekļautām Biocīdu regulas I pielikumā, kurā ir uzskaitītas tā sauktās zema riska aktīvās vielas. Lai aktīvā viela tiktu apstiprināta, pieteikuma iesniedzējiem ir jāiesniedz visaptveroša dokumentācija, kuru vispirms novērtē novērtētāja dalībvalsts. Novērtētājas dalībvalsts veikto novērtējumu pārskata pārējo dalībvalstu pārstāvji Eiropas Ķimikāliju aģentūras (ECHA) Biocīdu komitejā (BK). BK sagatavo aģentūras atzinumu, kas ir pamats Komisijas lēmumam par apstiprināšanu. Apstiprinājumiem ir noteikts derīguma termiņš, taču tos var atjaunot pēc atjaunošanas pieteikuma novērtēšanas. Aktīvās vielas apstiprina attiecībā uz konkrētiem produkta veidiem, kas ir norādīti Biocīdu regulas V pielikumā, kurā ir definēti 22 produkta veidi. Pēc tam, lai biocīdus, kas satur šādas aktīvās vielas, varētu piedāvāt tirgū un lietot, par tiem ir jāsaņem atļauja valsts vai Savienības līmenī.

Izņēmuma kārtā biocīdus, kas satur aktīvās vielas, kuras ir iekļautas darba programmā esošo biocīdo aktīvo vielu pārbaudei (“pārskatīšanas programma”), var piedāvāt tirgū un lietot saskaņā ar katras dalībvalsts vietējiem tiesību aktiem, kamēr nav pieņemts galīgais lēmums par tajos esošās(-o) aktīvās(-o) vielas(-u) apstiprināšanu. Ir paredzētas arī iespējas atkāpties no Biocīdu regulas noteikumiem gadījumos, kad sabiedrības vai dzīvnieku veselībai vai videi draud briesmas; šādos gadījumos dalībvalstis var īslaicīgi atļaut piedāvāt tirgū neatļautus biocīdus. Turklāt, ja Komisija ir piešķīrusi attiecīgu atkāpi, dalībvalstis var atļaut izmantot biocīdus, kas satur neapstiprinātas aktīvās vielas, kultūras mantojuma aizsardzībai. Visbeidzot, ja ir ievēroti attiecīgi nosacījumi, var atļaut biocīdus, kas satur jaunu aktīvo vielu, kura vēl tiek vērtēta.

Šis ziņojums ir sagatavots atbilstoši prasībai, kas paredzēta Biocīdu regulas 65. panta 4. punktā, kurā ir teikts, ka Komisijai, pamatojoties uz dalībvalstu iesniegtajiem ziņojumiem par Biocīdu regulas īstenošanu to teritorijā, ir jāsagatavo apvienots ziņojums, kas jāiesniedz Eiropas Parlamentam un Padomei. Visas dalībvalstis, izņemot Čehijas Republiku, iesniedza savus ziņojumus. 65. panta 3. punktā dalībvalstīm ir noteikta prasība ziņojumā jo īpaši iekļaut informāciju par i) oficiālo kontroļu rezultātiem, ii) saindēšanās gadījumiem, iii) negatīvu ietekmi uz vidi un iv) nanomateriālu izmantošanu. Tomēr dalībvalstis nesniedza nekādu informāciju par negatīvu ietekmi uz vidi, jo dalībvalstīm bija grūti ievākt šāda veida datus pirmajam ziņojumam. Komisija apspriedīs ar dalībvalstīm, kā nodrošināt, ka tās sāk vākt šos datus nākamajam ziņojumam (kas jāiesniedz 2025. gadā). Šis ziņojums aptver laikposmu no Biocīdu regulas piemērošanas sākuma (2013. gada 1. septembra) līdz 2019. gada 31. decembrim. Šis ziņojums ir balstīts ne vien uz dalībvalstu sniegto informāciju, bet arī uz datiem, kas izgūti no IT platformas, kuru izmanto pieteikumu iesniegšanai un novērtēšanai, un uz informāciju, kas iekļauta pārskata ziņojumā par faktu vākšanas misijām, kuras 2017. un 2018. gadā veica Komisijas Veselības un pārtikas nekaitīguma ģenerāldirektorāts. Šo ziņojumu papildina Komisijas dienestu darba dokuments, kurā ir detalizēti izklāstīti pierādījumi, kas pamato ziņojumā iekļautos konstatējumus.

2.Situācija Biocīdu regulas īstenošanas jomā

2.1.Aktīvo vielu apstiprināšana

Pārskatīšanas programmā iekļautās esošās aktīvās vielas

Pārskatīšanas programma tika sākta BPD ietvaros, un sākotnēji bija paredzēts, ka to pabeigs 10 gados. Tomēr tās darbības laiku nācās divreiz pagarināt, jo kļuva skaidrs, ka pieteikumu dokumentācijas novērtējumi netiks pabeigti sākotnēji paredzētajā termiņā; vispirms to pagarināja BPD ietvaros līdz 2014. gada 14. maijam, bet pēc tam BR ietvaros līdz 2024. gada 31. decembrim.

Pārskatīšanas programmas izpilde joprojām ievērojami kavējas. Līdz 2019. gada 31. decembrim bija pabeigti tikai 35 % no attiecīgā darba. Komisijas lēmumi par aktīvo vielu apstiprināšanu vai neapstiprināšanu tika pieņemti par 252 aktīvās vielas un produkta veida kombinācijām (no tiem 179 tika pieņemti BR ietvaros), bet 474 aktīvās vielas un produkta veida kombinācijas vēl tiek pārbaudītas. Laikā no 2014. gada līdz 2016. gadam lēmumu skaits pakāpeniski pieauga, bet 2017. un 2018. gadā tas ievērojami samazinājās, kā redzams 1. attēlā.

1. attēls. To aktīvās vielas un produkta veida kombināciju skaits, par kurām pieņemti Komisijas lēmumi par apstiprināšanu vai neapstiprināšanu

Šā krituma iemesls bija dalībvalstu pabeigto novērtējumu skaita samazinājums. Laikā no 2014. līdz 2018. gadam visas dalībvalstis kopā ECHA iesniedza 130 novērtējuma ziņojumus, bet 2018. gadā tikai 1 ziņojumu un 2019. gadā — 7. Galvenie dalībvalstu norādītie šo kavējumu iemesli ir šādi: nav pieejami pietiekami resursi, pieteikuma iesniedzēji ar novēlošanos iesniedz papildu datus, ko dalībvalstis pieprasījušas novērtēšanas posmā, par dokumentāciju mēdz rasties sarežģīti tehniski jautājumi, tehniskie norādījumi mainās, un ir pieņemti jauni zinātniskie kritēriji endokrīni disruptīvu īpašību noteikšanai.

Komisija un ECHA rīkojās, lai novērstu pastāvīgos kavējumus pārskatīšanas programmas īstenošanā. Komisija jau 2015. gadā dalībvalstīm nosūtīja vēstules, kurās uzsvēra, cik svarīgi ir pabeigt pārskatīšanas programmu. 2017. gadā Komisija sāka apspriedes ar dalībvalstīm un ieinteresētajām personām, lai saprastu, kādi ir kavējumu galvenie iemesli, un noteiktu, kādas darbības varētu veikt, lai situāciju uzlabotu. 2018. gada martā tika panākta vienošanās par darbību sarakstu. Ņemot vērā dalībvalstu apsekojuma rezultātus un 2019. gada darbseminārā ievākto informāciju, ECHA ierosināja rīcības plānu, kam Komisija un dalībvalstu kompetentās iestādes 2020. gada februārī piekrita.

Jaunas aktīvās vielas

Inovācija jaunu biocīdo aktīvo vielu jomā ir bijusi diezgan maza. Kopš BR piemērošanas sākuma ir novērtētas tikai 10 jaunas aktīvās vielas, un 9 no šīm vielām tika apstiprinātas, aptverot 13 aktīvās vielas un produkta veida kombinācijas.

Izslēgšanas un aizstāšanas kritēriji

Ar BR tika ieviesti izslēgšanas kritēriji, lai nodrošinātu, ka visbīstamākās aktīvās vielas pakāpeniski beidz izmantot, un aizstāšanas kritēriji vielām, kas rada konkrētas bažas. Principā vielas, kas atbilst izslēgšanas kritērijiem, nevar apstiprināt, ja vien netiek izmantota kāda no iespējām piemērot atkāpi. Līdz šim apstiprinājums ir atteikts trim aktīvajām vielām, kas atbilst izslēgšanas kritērijiem, trīs aktīvās vielas un produkta veida kombinācijās un četrām aktīvajām vielām, kas atbilst aizstāšanas kritērijiem, deviņās aktīvās vielas un produkta veida kombinācijās. 21 aktīvā viela, kas atbilst izslēgšanas kritērijiem, 24 aktīvās vielas un produkta veida kombinācijās un 20 aktīvās vielas, kas atbilst aizstāšanas kritērijiem, 37 aktīvās vielas un produkta veida kombinācijās ir apstiprinātas. 9 no apstiprinātajām aktīvajām vielām, kas atbilst izslēgšanas kritērijiem, ir rodenticīdi, kas uzskatāmi par būtiskiem cilvēku vai dzīvnieku veselības vai vides apdraudējuma kontrolei apstākļos, kad nav pietiekami iedarbīgu alternatīvu; uz pārējām 12 aktīvajām vielām attiecās BR 90. panta 2. punkta pārejas noteikumi, saskaņā ar kuriem lēmumi par apstiprināšanu bija jāpieņem, pamatojoties uz iepriekš spēkā esošo BPD, kurā nebija izslēgšanas kritēriju. Līdz šim vēl nav bijis iespējams novērtēt, vai izslēgšanas un aizstāšanas kritēriji ir veicinājuši bīstamu vielu aizstāšanu ar drošākām alternatīvām. Taču izslēgšanas kritēriji mazina motivāciju iesniegt apstiprinājuma atjaunošanas pieteikumu, par ko liecina tas, ka par sešām aktīvajām vielām, kas atbilst izslēgšanas kritērijiem, un divām aktīvajām vielām, kas atbilst aizstāšanas kritērijiem, nav iesniegts atjaunošanas pieteikums.

2.2.Biocīdu atļaušana

Tā kā pārskatīšanas programmas īstenošana kavējas, vairums tirgū pieejamo biocīdu (vairāki desmiti tūkstošu) joprojām tiek regulēti ar valstu tiesību aktiem, kuri dalībvalstu starpā ļoti atšķiras. Daudzās dalībvalstīs ir tikai jāiesniedz paziņojums, lai biocīdus varētu piedāvāt tirgū, bet citās par biocīdiem ir jāsaņem atļauja.

Aptuveni 9000 biocīdu ir saņēmuši atļauju saskaņā ar BR noteikumiem pēc tajos esošo aktīvo vielu apstiprināšanas. Lielākajai daļai biocīdu, kas ir atļauti saskaņā ar BR, atļauja tika piešķirta savstarpējas atzīšanas procedūrās (aptuveni 6400), bet apmēram 2600 tika piešķirta atsevišķa valsts atļauja.